b'\n_START_ARTICLE_\nProtesilaus\n_START_PARAGRAPH_\nProtesilaos (\xc3\xaen greac\xc4\x83 \xce\xa0\xcf\x81\xcf\x89\xcf\x84\xce\xb5\xcf\x83\xce\xaf\xce\xbb\xce\xb1\xce\xbf\xcf\x82, \xc3\xaen latin\xc4\x83 Protesilaus) a fost \xc3\xaen mitologia greac\xc4\x83 fiul regelui Tesaliei, Iphiclos.\n_START_SECTION_\nMitologie\n_START_PARAGRAPH_\nProtesilaus a participat cu 40 de cor\xc4\x83bii la r\xc4\x83zboiul troian \xc8\x99i a fost prima victim\xc4\x83 din r\xc3\xa2ndurile grecilor  \xc3\xaen cadrul acelui conflict._NEWLINE_Etimologia numelui denot\xc4\x83 soarta personajului: el este primul (\xcf\x80\xcf\x81\xcf\x8e\xcf\x84-\xce\xbf\xcf\x82, protos) care va pr\xc4\x83da, va distruge (\xcf\x83\xcf\x8d\xce\xbb-\xce\xb7\xcf\x83\xce\xb9\xcf\x82, sylesis). El este primul dintre greci care sare pe \xc8\x9b\xc4\x83rmul troian, de\xc8\x99i un oracol \xc3\xael avertizase c\xc4\x83-\xc8\x99i va g\xc4\x83si moartea imediat dup\xc4\x83 ce va atinge p\xc4\x83m\xc3\xa2ntul Ilionului. Destinul i se \xc3\xaemplini prin m\xc3\xa2na lui Hector. Conducerea tesalienilor din Filake a fost preluat\xc4\x83 dup\xc4\x83 moartea sa de Podarces, fratele s\xc4\x83u._NEWLINE_So\xc8\x9bia lui Protesilaus, Laodameia, a ob\xc8\x9binut de la zei favoarea re\xc3\xaenvierii eroului - so\xc8\x9b, deoarece se c\xc4\x83s\xc4\x83torise cu el de cu pu\xc8\x9bin \xc3\xaenainte. Astfel, ea a putut tr\xc4\x83i al\xc4\x83turi de so\xc8\x9bul ei pentru scurt timp (unele versiuni ale legendei men\xc8\x9bioneaz\xc4\x83 durata unei zile, altele numai trei ore). C\xc3\xa2nd acesta a fost rechemat \xc3\xaen lumea umbrelor, Laodameia a creat o figur\xc4\x83 din cear\xc4\x83 aidoma lui, pe care o venera ca pe un zeu, instituind pentru decedat chiar un fel de cult. Un sclav a surprins-o \xc3\xaen timp ce \xc3\xaembr\xc4\x83\xc8\x9bi\xc8\x99a figura, ceea ce-l determin\xc4\x83 pe tat\xc4\x83l ei, Acastus, s\xc4\x83 o arunce \xc3\xaen foc. \xc3\x8encerc\xc3\xa2nd s\xc4\x83 salveze statuia, t\xc3\xa2n\xc4\x83ra v\xc4\x83duv\xc4\x83 a c\xc4\x83zut ea \xc3\xaens\xc4\x83\xc8\x99i victim\xc4\x83 fl\xc4\x83c\xc4\x83rilor._NEWLINE_Ca erou, Protesilaus a fost venerat \xc3\xaentr-un cult oracular \xc3\xaen Eleont/Elaius, un polis \xc3\xaentemeiat de atenieni pe peninsula tracic\xc4\x83 Chersonesos (azi Gallipoli, respectiv Gelibolu \xc3\xaen Turcia), pentru a controla Hellespontul (Dardanelele de azi). Se pare c\xc4\x83 acest cult a servit, asemenea celui dedicat lui Rhesus, impunerii civiliza\xc8\x9biei elene \xc3\xaen regiunile cucerite.'